Karol Galba

Dr. Karol Galba (* 2. február 1921, Bratislava† 15. november 2009) bol slovenský futbalový rozhodca a funkcionár. Stal sa prvým slovenským rozhodcom finále Majstrovstiev sveta v roku 1966 medzi Anglickom a Nemeckou spolkovou republikou. Rozhodoval aj na MS 1962 a na olympijských hrách 1968 v Mexiku. Rozhľadený a inteligentný rozhodca s vysokoškolským diplomom, titulom doktora práv, sa vyznačoval jasnými a presvedčivými verdiktami, čím si získal veľký rešpekt doma i v zahraničí.

Kariéra
Pôvodne funkcionár ŠK Slovan Bratislava sa stal rozhodcom na základe rozhodnutia futbalového zväzu, podľa ktorého každý ligový klub musel nahlásiť jedného funkcionára na rozhodcovské skúšky. V československej futbalovej lige odpískal v rokoch 1952 až 1969 spolu 104 zápasov.

Od roku 1952 bol medzinárodným rozhodcom FIFA, ako hlavný rozhodca viedol deväť medzištátnych stretnutí, prvý medzištátny zápas rozhodoval 14. septembra 1958 v Chorzówe medzi Poľskom a Maďarskom. Zúčastnil sa majstrovstiev sveta 1962 v Čile a 1966 v Anglicku. Na svetových šampionátoch rozhodoval deväť stretnutí, dve ako hlavný arbiter, v siedmich asistoval na čiare.

Stal sa prvým slovenským rozhodcom, ktorý mal česť predstaviť sa vo finálovom zápase MS vo futbale, 30. júla 1966 bol čiarovým rozhodcom v pamätnom stretnutí Anglicka s Nemeckou spolkovou republikou (4:2 po predĺžení). V európskych pohároch viedol desať zápasov, okrem iných štvrťfinále Európskeho pohára majstrov v roku 1966 Manchester UnitedBenfica Lisabon.

S rozhodcovskou kariérou končil po osemnástich rokoch na OH 1968 v Mexiku. Pripravili mu zvláštny darček v podobe zápasu Mexiko – Španielsko v México City, oba tímy zahrali tento duel mimo olympijského turnaja.

Po ukončení rozhodcovskej kariéry pôsobil v Komisii rozhodcov UEFA. Pre svoje politické postoje však bol vylúčený z Komunistickej strany Československa, stal sa nežiaducou osobou a jeho meno sa vytratilo z encyklopédií.

V rokoch 1968 až 1989 pracoval ako podnikový právnik, rehabilitovaný bol až po novembri 1989. Pracoval vo Výkonnom výbore Česko-slovenskej futbalovej asociácii vo funkcii podpredsedu.

Ocenenia
 Zlatá píšťalka FIFA
 Cena fair-play za celoživotné dielo FIFA
 Zlatá medaila SFZ
 Rubínový rad UEFA
 člen Siene slávy slovenského futbalu

 Referencie 

Kategória:Slovenskí futbaloví rozhodcovia
Kategória:Slovenskí futbaloví funkcionári
Kategória:Osobnosti z Bratislavy